Oficiālais Vēstnesis L 156 , 30/04/2004 Lpp. 0045 - 0047



Komisijas Lēmums (2004. gada 29. aprīlis), ar kuru pielāgo Lēmumu 2003/322/EK, ar ko īsteno Eiropas Parlamenta un Padomes Regulu (EK) Nr. 1774/2002 attiecībā uz dažu nekrofāgu putnu barošanu ar atsevišķiem 1. kategorijas materiāliem sakarā ar Kipras pievienošanos (izziņots ar dokumenta numuru C(2002) 1682) (Dokuments attiecas uz EEZ) (2002/455/EK) EIROPAS KOPIENU KOMISIJA, ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu un jo īpaši tā 2. panta 3. punktu, ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu un jo īpaši tā 57. panta 1. punktu, tā kā: (1) 2003. gada Pievienošanās aktā attiecībā uz tiesību aktiem, kuri joprojām paliek spēkā pēc 2004. gada 1. maija un kurus vajag pielāgot pievienošanās dēļ, nepieciešamie pielāgojumi netika paredzēti vai tika paredzēti, bet tiem ir vajadzīgi turpmāki pielāgojumi. Visi šie pielāgojumi jāpieņem pirms pievienošanās, lai tie būtu piemērojami no pievienošanās brīža. (2) Atbilstoši Pievienošanās akta 57. panta 2. punktam šādi pielāgojumi jāpieņem Komisijai visos gadījumos, kad Komisija ir pieņēmusi sākotnējo tiesību aktu. (3) Eiropas Parlamenta un Padomes 2002. gada 3. oktobra Regulā (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam [1], ir paredzēta iespēja dalībvalstīm atļaut apdraudētu un aizsargātu nekrofāgu putnu sugu barošanu ar atsevišķiem 1. kategorijas materiāliem, atkāpjoties no minētajā regulā noteiktajiem ierobežojumiem, kas attiecas uz dzīvnieku blakusproduktu izmantošanu. (4) Komisijas Lēmumā 2003/322/EK [2] ir norādītas dalībvalstis, kurām atļauts izmantot minēto iespēju, nekrofāgo putnu sugas, kuras var barot ar 1. kategorijas materiāliem, un īstenošanas noteikumi, saskaņā ar kuriem var veikt barošanu. (5) Kipra ir iesniegusi pieprasījumu atļaut dažu nekrofāgu putnu barošanu ar atsevišķiem 1. kategorijas materiāliem un ir iesniegusi pietiekamu informāciju par šo sugu sastopamību tās teritorijā, kā arī par drošības pasākumiem, kas jāpiemēro, barojot minētos putnus ar 1. kategorijas dzīvnieku blakusproduktiem. (6) Tādēļ attiecīgi jāgroza Lēmums 2003/322/EK. (7) Pastāvīgā pārtikas aprites un dzīvnieku veselības komiteja ir informēta par pasākumiem, kas paredzēti šajā lēmumā, IR PIEŅĒMUSI ŠĀDU LĒMUMU. 1. pants Lēmumu 2003/322/EK groza šādi: 1. Lēmuma 1. pantu aizstāj ar šādu: "1. pants Īstenošanas noteikumi par nekrofāgu putnu barošanu ar 1. kategorijas materiālu Ievērojot Regulas (EK) Nr. 1774/2002 23. panta 2. punktu d) apakšpunktu, Grieķija, Spānija, Francija, Itālija, Kipra un Portugāle var atļaut šā lēmuma pielikuma A daļā noteikto apdraudēto vai aizsargāto nekrofāgo putnu sugu barošanai izmantot tādus beigtu dzīvnieku ķermeņus pilnībā, kas var saturēt īpaša riska materiālu, kurš noteikts minētās regulas 4. panta 1. punkta b) apakšpunkta ii) daļā." 2. Lēmuma 4. pantu aizstāj ar šādu: "4. pants Dalībvalstu atbilstība Grieķija, Spānija, Francija, Itālija, Kipra un Portugāle nekavējoties veic vajadzīgos pasākumus, lai izpildītu šo lēmuma, un publicē minētos pasākumus. Dalībvalstis par to tūlīt informē Komisiju." 3. Lēmuma 6. pantu aizstāj ar šādu: "6. pants Adresāti Šis lēmums ir adresēts Grieķijas Republikai, Spānijas Karalistei, Francijas Republikai, Itālijas Republikai, Kipras Republikai un Portugāles Republikai." 4. Pielikuma A daļā pievieno šādu f) punktu: "f) Kiprā: melnais grifs (Aegypius monachus) un baltgalvas grifs (Gyps fulvus)." 2. pants Šis lēmums stājas spēkā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līguma spēkā stāšanās dienā un saskaņā ar to. 3. pants Šis lēmums ir adresēts dalībvalstīm. Briselē, 2004. gada 29. aprīlī Komisijas vārdā — Komisijas loceklis David Byrne [1] OV L 273, 10.10.2002., 1. lpp. Regulā jaunākie grozījumi izdarīti ar Komisijas Regulu (EK) Nr. 808/2003 (OV L 117, 13.5.2003., 1. lpp.). [2] OV L 117, 13.5.2003., 32. lpp. --------------------------------------------------